મુંબઈઃ ચેમ્પિયન્સ ટ્રોફીના આયોજનને લઈ કાઉન્ટડાઉન શરૂ થઈ ચૂક્યું છે, પરંતુ વિરાટ કોહલીની ટીમ આ ટૂર્નામેન્ટમાં ભાગ લેશે કે નહીં એ અંગે ચાલી રહેલું સસ્પેન્સ ખતમ થવાનું નામ લેતું નથી. એક તરફ બીસીસીઆઇના કેટલાક અધિકારી આ ટૂર્નામેન્ટમાં ભાગ નહીં લેવાનું નક્કી કરી ચૂક્યા છે ત્યારે ક્રિકેટ સંચાલક સમિતિ એવું નથી ઇચ્છતી કે એવો કોઈ નિર્ણય લેવામાં આવે કે જેથી ભારતીય ક્રિકેટને નુકસાન થાય છે. સૂત્રોની વાત માનીએ તો બીસીસીઆઇએ આઇસીસી પર દબાણ લાવવા માટે ટૂર્નામેન્ટનું પ્રસારણ કરનારી સ્ટાર સ્પોર્ટ્સનો ઉપયોગ કરવાનું પણ ચૂકી નથી. એવું માનવામાં આવી રહ્યું છે કે સ્ટાર સ્પોર્ટ્સે સત્તાવાર પત્ર લખીને એ આશ્વાસન માગ્યું છે કે ચેમ્પિયન્સ ટ્રોફીમાં ભારતીય ટીમની હાજરી અંગે સ્થિતિ સ્પષ્ટ કરવામાં આવે.